Foto's: Die Blou Bul sukkel (beslis) nie sy roer af nie | Maroela Media
Die Blou Bulle het gisteraand fees op Loftus Versfeld gevier. Foto: GB Jordaan.
Dit is nie aldag dat 'n mens na die Blou Bul-lied vir opskrif-inspirasie draai nie, maar ná gisteraand se spogvertoning is die liriek baie gepas. Eintlik sou "weet nie van verloor af nie" of "eet nie van die vloer af nie" net so lekker gewerk het.
Want die Blou Bulle het gisteraand op Loftus Versfeld met 'n bobaas-vertoning vorendag gekom om die stomme Westelike Provinsie met 48-31 te verrinneweer.
Sodoende het die Pretorianers vir hulle 'n plek in die Curriebeker-eindreeks bespreek en ná gister se vertoning lyk dit nie of die trofee 'n nuwe staanplek gaan kry nie.
Die Bulle het eintlik net 15 minute nodig gehad om die wedstryd buite die Kapenaars se bereik te plaas.
Seepgladde hanteerwerk (wie het gesê Suid-Afrikaanse spanne kan nie met die bal hardloop nie?) en drie drieë (dankie, Cornal Hendricks, Johan Goosen en Arno Botha) het gesorg dat die tuisspan met 24-5 voorloop.
Teen rustyd was die telling 38-12: pot, stel en wedstryd.
Ruan Nortjé rank hoog. Foto: GB Jordaan.
Die Streeptruie het soms nie sleg op die aanval gelyk nie – Edwill van der Merwe het met sy spoed en akrobatiese vermoë beïndruk – maar hulle was ongetwyfeld die buiteperd; die Bulle was doodeenvoudig net te goed.
Benewens Hendricks, Goosen en Botha het Lionel Mapoe en Marcell Coetzee ook drieë vir die tuisspan gedruk, maar dit was Ruan Nortjé wat met die speler van die wedstryd-toekenning weggestap het.
Die 23-jarige slot het 'n barshou gespeel en hy het dinge nie net moeilik vir die Kapenaars in die lynstaansituasie gemaak nie, maar eintlik enige plek op die veld.
Die Bulle het uiteindelik met 17 punte gewen, maar dit kon netsowel 40 punte gewees het.
Dít was die Pretorianers se 21ste agtereenvolgende oorwinning op Loftus Versfeld. En die kans is goed dat hulle met hul 22ste sege weer die Curriebeker omhoog sal hou.
Blou Bulle: Drieë: Cornal Hendricks (2), Johan Goosen, Arno Botha, Lionel Mapoe en Marcell Coetzee. Doelskoppe: Goosen (6). Strafskoppe: Goosen (2).
Westelike Provinsie: Drieë: Edwill van der Merwe (3), Hacjivah Dayimani en Andre-Hugo Venter. Doelskoppe: Tim Swiel (3).
???? ???????????????????????????????????? ???????????????????? ????
???? Stream live: https://t.co/0BMWdeEYT3 pic.twitter.com/VzIcX9htet
— SuperSport ???? (@SuperSportTV) September 3, 2021
Nee wat die Pumas sou baie beter teen die Bulle gedoen het.
Korrek, en die Blou Bul eet ook nie van die vloer af nie, eerder van Loftus se groen gras af, soos 21 tuis wenne op 'n drafstap wys. En hoeveel beter om die 21 ste te vier met 'n liederlike pakslae teen weer probeer. Dis toe nie 'n WP/Griekwas finaal nie. Bulle was fantasties en het WP veral voor vol blou kolle gespeel. Een kritiek teen die Bulle is hul het die WP se agterspelers te veel spasie toegelaat. Maar aan die einde was die Bulle net te goed.